Politiet: Mann (24) voldtok venninne (23) og knivstakk henne
Nå er den 24 år gamle mannen fra Akershus siktet for voldtekt, kroppsskade med redskap og for tre tilfeller av trusler og vold mot politiet. – Det er en svært alvorlig sak, sier politiadvokat Cecilie Gulnes ved Seksjon for volds- og seksualforbrytelser i Oslo politidistrikt til VG. Selv nekter den siktede mannen straffskyld for voldtekt. Fredag ettermiddag ble 24-åringen varetektsfengslet i én uke i Oslo tingrett.Ifølge kjennelsen, har den fornærmede venninnen forklart at hun ble slått og tatt kvelertak på i forkant av den påståtte voldtekten. Politiet ble varslet om hendelsen klokken 02.50 natt til torsdag denne uken av en beboer som bor i etasjen under den fornærmede kvinnen. – Han varslet om en kvinne som var knivstukket flere steder på kroppen og hadde kommet inn i leiligheten hans, sa operasjonsleder Finn Belle ved Oslo politidistrikt til VG torsdag morgen. Politiet kom raskt til stedet og den nå voldtektsiktede 24-åringen ble etter kort tid pågrepet i den samme bygningen. – Vi har også siktet vedkommende for tre tilfeller av vold eller trusler mot politiet i forbindelse med pågripelsen, sier Gulnes.Ifølge kjennelsen, ble den voldtektsiktede 24-åringen løslatt fra fengsel onsdag etter å ha sonet en dom for blant annet voldsutøvelse mot en offentlig tjenestemann. Etter det VG får opplyst, dro 24-åringen da hjem til venninnen. « De omtalte forholdene fant sted under ett døgn etter at siktede slapp ut av soning. Dette gir etter rettens syn uttrykk for at det foreligger sterk grad av fare for at siktede på ny begår en straffbar handling av samme slag.» – Knivstikking er potensielt veldig farlig og kan medføre store skader. Fornærmede er utskrevet fra sykehuset og vi vil gjennomføre avhør av henne så fort hun er i stand til det, sier politiadvokaten. – Vil dere anke avgjørelsen om fengsling fra tingretten? – Vi har tatt betenkningstid, og det er noe jeg vil ta stilling til over helgen, svarer Gulnes. Den siktede 24-åringens forsvarer, Bjørn Aksel Henriksen, sier til VG fredag kveld at hans klient nekter straffskyld for voldtekt, men han erkjenner straffskyld for legemsbeskadigelse og trusler eller vold mot politiet.
Dagen etter at mannen (24) slapp ut fra fengsel skal han ha voldtatt en venninne (23) og påført henne flere knivstikk. voldtatt en venninne (23) og påført henne flere knivstikk.